Pohjolan tähtitaivaan alla | Elonet
Pohjolan tähtitaivaan alla (1955)
Romantik under nordens stjärnor
Under the Northern Sky (englanninkielinen käännösnimi)
Sous le ciel du Nord (ranskankielinen käännösnimi)
Unter Nordens Sternhimmel (saksankielinen käännösnimi)
Olavi Tammisen ohjaamassa dokumentissa Pohjolan tähtitaivaan alla (1955) seurataan Armi Kuuselan ja hänen filippiiniläisen aviomiehensä Virgilio Hilaron matkaa Suomen halki. Matka taitetaan pääosin erityisellä messujunalla, mutta pariskunta ajaa niin hevosreellä kuin poropulkallakin, sekä tutustuu erilaisiin talviurheilulajeihin. Vieraiden kunniaksi esitetään balettia, näytelmiä, erilaisia tanssi- ja laulunumeroita sekä seurataan muotinäytöksiä. Vierailun ohella esitellään vieraanvaraista, uudenaikaista ja menestyvää Suomea.
Armi Kuusela ja Gil Hotelli Pohjanhovin aulassa Rovaniemellä.
Gil Hilario.
Kipparikvartetti (vasemmalta Kauko Käyhkö, Teijo Joutsela, Auvo Nuotio ja Eero Väre) viihdyttää vieraita elokuvatuottaja Arvo Tammisen kotona järjestetyssä "pienessä intiimissä iltatilaisuudessa". Sohvalla vasemmalta Gil Hilario, Armin veli Erkki Kuusela, Armi Kuusela-Hilario, Armin äiti Martta Kuusela ja sisar Irma Kyrönmies.
Olavi Tamminen ohjaus
Veli Tamminen tuotanto
Pekka Lehtinen (II)
levyjen valinta
Unter Nordens Sternhimmel
Pohjolan tähtitaivaan alla on dokumenttielokuva Miss Universum Armi Kuuselan ja hänen filippiiniläisen aviomiehensä Virgilio Hilarion Suomen-matkasta talvella 1955. He saapuvat lentokoneella Tukholman kautta ja saavat Helsingin lentoasemalla juhlallisen vastaanoton. Myös Armin isä, äiti ja sisarukset ovat tuoretta avioparia vastassa. Ohjelmassa seuraavat lehdistötilaisuus hotelli Vaakunassa, iltajuhla johtaja Arvo Tammisen kodissa ja "Äitien avun" hyväntekeväisyysjuhla Kauppakorkeakoululla. Suomen ja Filippiinien lipuin koristetulla autolla Armi ja Gil matkaavat Turkuun, jossa he osallistuvat jääjuhlaan ja muotinäytökseen. Näissä tilaisuuksissa Gil laulaa ja tanssii, Armi esittelee vaatteita. Illanvietot ja muotinäytökset toistuvat Tampereella. Välillä juhlitaan Armin nimipäivää onnitteluin ja lahjoin.
Erityisellä messujunalla Armi ja Gil matkustavat ympäri koko Suomen: ensin Ouluun, sieltä Kajaanin ja lisalmen kautta Kuopioon, Imatralle, Lappeenrantaan ja Mikkeliin. lisalmen lähellä he käyvät tapaamassa mestarihiihtäjä Kalle Karppista, Kuopiosta he saavat lahjaksi kalakukon ja Mikkelissä he seuraavat paikallisen nuorisoseuran kansantanhuesitystä ja harrastajateatteria.
Lopuksi Armi ja Gil nähdään pohjoisessa. Gil tutustuu Veitsiluodon nykyaikaiseen paperitehtaaseen, käy autolla napapiirillä ja harjoittelee hiihtämistä. Hotelli Pohjanhovissa Rovaniemellä järjestetään iltajuhla ja muotinäytös. Välillä Armi ja Gil käyvät Armin sisaren Irman vieraina Oulussa. Ounasvaaran hiihtomajalla he syövät poronkäristystä, ajelevat porolla, seuraavat mäkihyppääjien esityksiä ja tekevät yhdessä hiihtoretken tunturin juurelle.
kansantanssi (taidelajit)
I. L-s:n (Inkeri Lius) arvostelu Suomen Sosialidemokraatissa ( ) on ainoa tiedossa oleva. "Luulisi olevan mitä ikävystyttävintä katsoa kokoillan elokuvaa, jonka yksinomaisena aiheena on Filippiineillä avioituneen Armi Kuuselan tulo miehineen kotimaahan ja viimeaikaisten kauneuskuningattariemme esittely. Sitä se onkin, jos kuvat kasataan kokoon peräkkäin, niin kuin monissa ulkomaisissa tämäntyylisissä filmeissä on tehty, ja niihin on tympäännytty aivan lopullisesti. Mutta Pallaksen filmi yllätti iloisesti. Elokuvassa oli ystävällinen, lämpimän tuttavallinen, reipas ja myöskin, meille suomalaisille rakas, hieman haikea tunnelma. Tämän elokuvan perusteella tiedämme nyt minkätähden Armi Kuusela-Hilario ja hänen miehensä Gil Hilario ovat niin suhteettoman suurelta tuntuneen huomion kohteena maassamme. Syy on se, että ihmiset rakastavat ja tahtovat nähdä kauniita, onnellisen tuntuisia ihmisiä.
Musiikkikappaleitten käyttö kuvien säestyksessä oli elävää. Erikoisen kiitollisena pani merkille, että suurten säveltäjien kappaleita oli kohdeltu kunnioittavasti. Koko kappaleen annettiin soida loppuun asti, välillä vain hiukan hiljentäen selostuksen kohdalla. Omalta kohdaltani olisin mieluummin antanut etusijan musiikille selostuksen kustannuksella. Kuvat, varsinkin ne, jotka oli otettu tunnelman ja eri paikkakuntien ja paikkojen määrittelyn vuoksi, olivat vaihtelevia ja joskus maalailevan kauniita. Onnistuneen suunnittelutyön, leikkauksen ja musiikin sovitteluun on tehnyt Harry Lewing, lyhytelokuvien tekijöitten kärkimies, työhönsä innostunut aina kirjalliseen, teoriaa käsittelevää toimintaa myöten ja taideasioissa valveutunut filmimies."
Arvo Tammisen omistama Filmileijona Oy oli syksyllä 1954 tuonut maahan filippiiniläisen elokuvan Now and Forever (Nyt ja ikuisesti) pääosissa Armi Kuusela ja Gil Hilario. Elokuva kertoi Armin ja Gilin rakkaustarinan varsin vapaasti sommitellun näytelmäelokuvan muodossa ja osoittautui kohtalaiseksi yleisömenestykseksi. Kansa poti edelleenkin parin vuoden takaista Armi-kuumetta, mitä Veikko Itkosen elokuva Maailman kaunein tyttö (1953) oli vielä lietsonut.
Kun Armi Kuusela-Hilario tammikuussa 1955 saapui entiseen kotimaahansa mukanaan ensi kerran aviomiehensä, hankki Filmileijona yksinoikeuden vierailun filmaamiseen. Yhtiön kameramiehet kiersivät avioparin mukana ympäri maata. Vierailusta Filmileijona valmisti useita veronalennuslyhytelokuvia, joista koottiin Pohjolan tähtitaivaan alla. Sitä esitettiin viikko Helsingissä ja kolmessa muussa suuressa kaupungissa kaikkiaan yhdentoista näytännön verran. Tampereella, Lahdessa, Porissa, Vaasassa ja Jyväskylässä ei elokuvaa esitetty lainkaan. Elokuvan menestys jäi huomattavasti vähäisemmäksi kuin tuottaja oli kuvitellut.
Koostetta ei koskaan toimitettu tässä muodossaan elokuvatarkastamon hyväksyttäväksi, niin kuin laki elokuvien ennakkotarkastuksesta olisi edellyttänyt. Ulkomaanmyynnin toivossa siitä tehtiin myös englanninkielinen versio Under the Northern Sky. Tiedossa ei ole, saatiinko sitä kaupaksi.
1. Du gamla, du fria / Pohjolan maa (Ruotsin kansallislaulu)
Säv. trad., san. Richard Dybeck, suom. Alpo Noponen
Mieskuoro, laulu (off), 1' 00".
2. Suviserenadi
Säv. Kauko Käyhkö, san. Aune Ala-Tuuhonen, sov. George de Godzinsky
Kipparikvartetti, laulu (off), 1' 20".
3. Concuelo / Magic Is the Moonlight
Säv. Maria Grever, san. Maria Grever
Es. Gil Hilario, laulu, ja Aarno Walli, piano (100 %), 0' 30".
4. Böömiläinen polkka
5. Miekkatanssi baletista Gajane
6. Lumikorpien yö
Säv. Ilmari Krohn, san. Vilppu Kaukonen
Sekakuoro, laulu (off), 0' 30".
7. Bonnie, Bonnie, Bonnie
8. Tula tullalla
Es. Gil Hilario, laulu (100 %), 0' 30".
9. "Vedetään verkaa, kudotaan sarkaa - -"
Es. kansantanhuryhmä, laulu (100 %), 1' 00".
Ei Teostomerkintää.